Det varme sommervejr fortsætter i dag med temperaturer over 20 grader, men med varmen kommer også et ustabilt vejr, der kan byde på flere regn- og tordenbyger over Nordjylland tirsdag. DMI har varslet, at der kan være risiko for skybrud i Nordjylland mellem klokken 13 til klokken 20. Skybrud betyder, at der kan falde mere end 15 millimeter regn på en halv time, og ifølge DMI kan der i dag falde op til 25 millimeter regn på 30 minutter i Nordjylland. Varslet gælder for hele Nordjylland på nær Thisted og Mors. Ved skybrud skal man være særlig opmærksom på, om tagrender løber over, og om kældre og viadukter kommer til at stå under vand. Derudover kan der flere steder være nedsat sigtbarhed i trafikken og risiko for akvaplaning. Hvis det begynder at lyne og tordne er det vigtigt at søge ly enten indendørs eller i en bil med lukkede døre og vinduer. Søg ikke ly under træer og undgå at bade eller færdes på store, åbne områder, når lyn og torden nærmer sig.

Opsummering:
DMI varsler om skybrud og tordenvejr i Nordjylland i eftermiddag og aften.